**Bir zabitin manifesti: Zəfər!**

 Hər şey həmin bazar günündən başladı. 12.07.2020-ci il. Azərbaycan Ordusunun əfsanəvi zabiti general-mayor Polad Həşimovun Tovuz istiqamətində şəhid olduğu gündən. Bu hadisədən sonra mart ayından bəri hərbi hissəmizdə başlayan hazırlıqlar daha da artırıldı. Ərazidə yerləşmək üçün çadırlar, səhra ləvazimatları, hərbi texnika, fərdi təchizat və silahlar hazır vəziyyətə gətirildi. 25 sentyabr saat 14 radələrində komanda verildi və döyüş təyinatlı rayonlara yaxın ərazidə yerləşmək üçün uzaq yola çıxdıq. 26-sı günü təsadüfən ərazidə kapitan Polad Rzayevi gördüm və gözüm onun ayağındakı təp-təzə, bahalı markadan olan botinkaya sataşdı. "Heç belə yerdə bu cür bahalı botinka geyinərlər? Palçığa batıb pis günə düşəcək" dedim. O isə "Bu gün də geyinməyib haçan geyinəcəm?" - deyə cavab verdi. Nə yaxşı ki, geyinmişdi. Çünki bundan sonra nəinki bahalı, ümumiyyətlə heç adi ayaqqabı belə geyinə bilməyəcəkdi. Oktyabr ayının sonlarında Qubadlı istiqamətində gedən döyüşlər zamanı piyada əleyhinə minaya düşərək həriki ayağını itirdi... Müharibədən sonra Şuşaya gələrək atasının şəhid olduğu yerlərə "ayaq” basdı. Sevinirdi... Hər halda atasının qisası alınmışdı. Hər iki ayağını itirməsinə baxmayaraq, üzündə kədərə bənzəyən təbəssüm vardı. Bunun necə bir hiss olduğunu yaşayan bilər...

 Elə həmin gün - 26 sentyabrda ərazidə sursat paylanıldı. Bölmələrimiz öncədən təyin edilmiş taktiki düzülüşə əsasən hərəkətə keçəcəkdi və kapitan Rəşad Abdullayevin olduğu bölmə birinci irəliləyəcəkdi. Avtomatın daraqlarına güllə doldurarkən ölümündən sonra "Vətən Müharibəsi Qəhrəmanı" adını alacaq kapitan Rəşad Abdullayev məni gördü və cibindən 209 manat pulu çıxarıb mənə uzatdı. "Onsuz da orda mənə lazım olmayacaq. Xərcləyərsən" dedi. Mən isə qarşılığında "Salamat qayıdıb özün xərcləyərsən" dedim va pulu götürməkdən imtina etdim. Birtəhər cibimə dürtüşdürdü. 3 gün sonra Murov istiqamətində şəhid oldu. Müharibə bitdikdən sonra həmin pulu Rəşadın həyat yoldaşına göndərməli oldum. Maraqlıdır, güllədən, mərmidən, ölümdən qorxmayan adam doğma üzlərdəki göz yaşlarından qorxdu...

 Qorxu... Müharibə zamanı ən çox işlənən ifadələrdən biri də "Qorxunun əcələ faydası yoxdur" deyimi idi. Hətta bəziləri şəkil və ya video çəkdirməyə qorxurdular. Qəribə bir statistika bunu sübut edirdi ki, çox şəkil çəkdirənlər tez ayrılırdı aramızdan.

 Ölüm... Bir çoxları şəhadətə ucalacağını qabaqcadan hiss edirdi. Misal üçün, mayor Aqşin İbadov. Müharibənin ortasında hardansa bir parça kağız tapıb məktub yazıb... Öz həyatı haqqında, hər şeyin inanılmaz dərəcədə xoş olması haqqında qeydlər edib. Yenicə doğulmuş qızının vətənpərvər ruhda yetişəcəyindən əminlik ifadə edib. Həyat yoldaşını nə qədər sevdiyini və şəhadətə rahatlıqla hazır olduğunu yazıb. Necə bir inamdır bu? Və qəribəsi odur ki, gərək ölüm haqqında düşünməyəsən.

 Düşünmək... Son zamanlar düşüncələrin insan həyatına güclü təsiri barədə alimlər, psixoloqlar bir çox fikirlər irəli sürürlər. Düşüncələrimizin möcüzəvi şəkildə həyatımızı şəkilləndirməsinin sübutları artıq bütün dünyada səs-küy doğurub. "Nə düşünürüksə, o da olacaq" ifadəsi artıq hamının dilindədir. Müzəffər Ali Baş Komandan, cənab İlham Əliyev neçə illər ərzində müxtəlif çıxışlarında Qarabağın qayıtması barədə fikirlər deyəndə buna inanırmış. Görünür bunun təməlində kor-koranə optimizm yox, sarsılmaz inam və nəyin necə olacağını dərin intuisiya ilə duyan bir liderin düşünülmüş siyasəti dururmuş...

 Müharibə zamanı günlərimizin necə keçdiyini, nələr ilə üzləşdiyimizi, nələr düşündüyümüzü, hansı funksional vəzifə borclarımızı yerinə yetirdiyimizi burada qeyd etmək istəmirəm. 44 gün davam edən müharibə nəhayət 10 noyabrda üçtərəfli bəyanat imzalanaraq bitdi. Hamı sevindi. Amma vaxt keçdikcə biz qələbənin hələ tam olmadığını gördük. Yenə də torpaqlarımızda erməni nəfəsi gəzişirdi. 2021-ci ildə Laçın rayonunda və 2022-ci ildə Kəlbəcər rayonunda tapşırıqlarda iştirak etdik. Yenə də şəhidlər verdik. Nəhayət, 2023-cü ilin sentyabrı gəldi. Xalq yenə sentyabr ayı gəldi deyə narahatlıqlar keçirməyə başladı. Sentyabrın 8-indən Şuşa rayonuna yaxın ərazilərdə təlim keçmək üçün ezam olunduq. Döyüş yoldaşlarım sentyabrın 15-i məktəblərdə dərslərin başlayacağını, "uşaqları dərsə aparmağa söz vermişdik, yenə də alınmadı" deyə bir-birləri ilə danışaraq uşaqlara necə cavab verəcəklərini, balaca uşağa bunu necə izah edəcəklərinə görə dilxor olurdular. Mən də, yenicə qəbul olunduğum, az qala möcüzə hesab etdiyim "ADA" Universitetində sentyabrın 11-indən başlayacaq dərsləri buraxmalı olduğumu düşünəndə məyus olurdum. Nəzərimdə oktyabr ayından tez geri dönməyəcəyik deyə düşünürdüm. Qarşıdakı təlimdən çox məni universitet həyatına gec başlayacağım narahat edirdi. Çox şükür, tez döndük. 24 sentyabrda. Necə döndük? Zəfər ilə. Xankəndi, Xocalı, Əsgəran, Ağdərə istiqamətindəki yüksəklikləri heç 24 saat çəkmədən irəliləyib nəzarətə götürdük. Postlardakı erməni hərbçilərin ağ bayraq qaldırıb təslim olmasını görmək başqa zövq verirdi bizə. Xocalıya qovuşmuşduq. Yaxın tarixə nəzər salsaq, son illərdə hansısa müharibə zonasında şəhəri aviasiya və artilleriya zərbələri ilə xarabaya çevirdikdən sonra yaşayış məntəqələrinin ələ keçirilməsini mediadan görmüşük. Bizimkisi fərqli idi. Heç bir güllə atılmadan, 100 mindən çox insanın burnu belə qanamadan ərazimizi tərk etməsi, Xankəndinin, Xocalının, Əsgəranın "diri" şəkildə azad edilməsi. Bu necə taktika idi? Bu nəyin nəticəsi idi? Çox dəqiq planlaşdırılan strateji siyasətin. Təslim olmağa məcbur etmək... Bütün çıxış yollarını bağlamaq...

 Oktyabrın 16-sı müzəffər Ali Baş Komandan, Azərbaycan Respublikasının Prezidenti cənab İlham Əliyevin Xankəndi səfəri baş tutdu. Cənab prezident qondarma “respublika”nın dövlət binasına qondarma respublikanın bayrağının üstündən keçərək daxil oldu. O möhtəşəm kadrlar hələ uzun illər müzakirə mövzusu olacaq... Ölkə başçısı Xankəndidə üçrəngli bayrağımızı özü qaldırdı. Hazırda Orduda xidmət edənlərin böyük əksəriyyətinin xarakteri İlham Əliyevin hakimiyyəti illərində formalaşıb. Uşaqlıqdan bizlərə aşılanan vətənpərvərlik hissləri öz bəhrəsini verdi. Neçə-neçə qəhrəmanlar yetişdi. Onların adları daim yad ediləcək. Var ol, cənab Prezident! Var ol, mənim Komandanım! Sənin min bir zəhmətlə inkişaf etdirdiyin orduda bir zabit kimi xidmət etməkdən qürur duyuram!

 Biz Ordusu güclü olan dövlət deyilik, biz Xalqı ordu olan güclü Dövlətik.

**P.S.** *İndi isə Xankəndidə zəfər paradına hazırlaşırıq.*

 *Allahım, bizə bu xoş günləri yaşatdığın üçün Şükürlər olsun.*

Hörmətlə, Xüsusi Təyinatlı Qüvvələrin zabiti, Zaur Abasov.